uzatvorená podľa ustanovenia § 536 a nasl. zákona č. 513/1991 Zb. Obchodný zákonník v platnom znení

(ďalej len „**Obchodný zákonník**“)

(ďalej len „**Zmluva**“)

*medzi:*

Obchodné meno:  **Mäso Melek, s.r.o.**

Sídlo: Melek 231, 952 01 Melek, Slovenská republika

IČO: 47 570 822

DIČ: 2023978143

IČ DPH: SK2023978143

Zápis: Obchodný register Okresného súdu Nitra, odd. Sro, Vl. č. 38040/N

Konanie: Ing. Erik Fischer, konateľ

Bankové spojenie: [●]

IBAN: [●]

Kontakt: Tel. č.: +421 [●], e-mail: [●]

Emailová adresa: [●]

(ďalej len „**Objednávateľ**“)

*a*

Obchodné meno:  **[●]**

Sídlo: [●]

IČO: [●]

DIČ: [●]

IČ DPH: [●]

Zápis: [●]

Konanie: [●]

Bankové spojenie: [●]

IBAN: [●]

Kontakt: Tel. č.: +421 [●], e-mail: [●]

Emailová adresa: [●]

(ďalej len „**Zhotoviteľ**“)

(Objednávateľ a Zhotoviteľ ďalej spolu len „**Zmluvné strany**“).

*za nasledovných podmienok:*

# DEFINÍCIE A VÝKLAD POJMOV

1. Na účely Zmluvy majú nižšie pojmy s veľkým začiatočným písmenom význam, ktorý im je im priradený v rámci jednotlivých ustanovení Zmluvy. Pojmy s malým začiatočným písmenom majú rovnaký význam ako zhodné pojmy s veľkým začiatočným písmenom, ak z kontextu jednotlivých ustanovení nevyplýva inak.
2. Každé ustanovenie Zmluvy a jeho slovné vyjadrenie je potrebné vykladať v súlade s jeho gramatickým znením a s ohľadom na účel tejto Zmluvy a jednotlivých ustanovení.
3. Všetky prílohy označené v texte tejto Zmluvy tvoria jej imanentnú a neoddeliteľnú súčasť. Ak sa v texte odkazuje na Zmluvu a z kontextu nevyplýva nič iné, myslí sa tým aj príslušná príloha.

# PREDMET ZMLUVY

1. Zhotoviteľ sa zaväzuje na vlastné náklady a nebezpečenstvo vykonať a odovzdať Objednávateľovi dielo: „***Zníženie energetickej náročnosti a inovácia spoločnosti Mäso Melek, s.r.o.***“ v súlade s:
2. projektovou dokumentáciou tvoriacej Prílohu č. 1 – Projektová dokumentácia, vypracovanou projektantom: Ing. Branislav Bačo, Hlavná 469/11 A, Michaľany, ktorej súčasťou sú aj technické správy a realizačná technická dokumentácia (ďalej spolu len ako „**Projektová dokumentácia**“), a ktorá je rozdelená na nasledovné časti:
3. Objekt SO 01 – Fotovoltické zariadenie;
4. Objekt SO 02 Chladenie;
5. Objekt SO 03 Mrazenie;
6. Objekt SO 04 Tepelné čerpadlá;
7. Sprievodná správa – SO 01, SO 02, SO 03, SO 04;
8. výkazom výmer, tvoriacim Prílohu č. 2 – Výkaz výmer a zahŕňajúcim:
9. Rozpočet – Hlavný krycí list
10. SO 01 – Fotovoltické zariadenie – Krycí list rozpočtu
11. SO 01 – Fotovoltické zariadenie – Výkaz výmer
12. SO 02 a SO 03 – Chladenie a mrazenie - technológia – Krycí list rozpočtu
13. SO 02 a SO 03 – Chladenie a mrazenie - technológia – Výkaz výmer
14. SO 04 – Tepelné čerpadlá - Krycí list rozpočtu
15. SO 04 – Tepelné čerpadlá – Výkaz výmer
16. výzvou na predkladanie ponúk zo dňa [●] a akceptovanou ponukou Zhotoviteľa zo dňa [●] tvoriacim Prílohu č. 3 – Výzva na predkladanie ponúk a akceptovaná ponuka Zhotoviteľa;
17. oznámením k ohláseniu drobnej stavby zo dňa 20.4.2022 tvoriacim Prílohu č. 4 – Oznámenie k ohláseniu drobnej stavby zo dňa 20.4.2022;
18. podmienkami uvedenými v tejto Zmluve, jej prílohách a v súlade s pokynmi Objednávateľa;
19. technickými normami, príslušnými všeobecne záväznými právnymi predpismi, rozhodnutiami príslušných správnych orgánov a iných orgánov verejnej moci.

(ďalej spolu ako „**Dielo**“).

1. Objednávateľ sa zaväzuje riadne a včas vykonané Dielo v súlade s touto Zmluvou prevziať od Zhotoviteľa a uhradiť zaň Zhotoviteľovi dohodnutú cenu podľa čl. 6 tejto Zmluvy.
2. Účelom vykonania Diela je zníženie energetickej náročnosti prevádzky podniku Mäso Melek pôsobiaceho v oblasti mäsopriemyslu a inovácia zariadení spracovateľských a výrobných kapacít v rámci procesu spracovania, balenia, skladovania a uvádzania na trh vlastných produktov Objednávateľa.
3. Zhotoviteľ vyhlasuje, že pred podpisom tejto Zmluvy sa s odbornou starostlivosťou oboznámil s Projektovou dokumentáciou a ostatnými dokumentmi potrebnými na riadne vykonanie Diela, pričom potvrdzuje, že Projektová dokumentácia nemá vady, ktoré by bránili riadnemu a včasnému vykonaniu Diela a splneniu tejto Zmluvy a na riadne a včasné vykonanie Diela nie je potrebné splniť ďalšie podmienky, najmä vo forme vydania akýchkoľvek rozhodnutí a súhlasov.
4. Zmluvné strany sú povinné bezodkladne si poskytnúť súčinnosť pri plnení povinností podľa tejto Zmluvy.
5. Právne vzťahy z tejto Zmluvy podliehajú pôsobnosti Usmernenia Pôdohospodárskej platobnej agentúry (ďalej len „**PPA**“) č. 8/2017 k obstarávaniu tovarov, stavebných prác a služieb financovaných z PRV SR 2014 – 2020, nakoľko Objednávateľ je prijímateľom nenávratného finančného príspevku (ďalej len „**NFP**“) a predmet tejto Zmluvy je výsledkom obstarávania nespadajúceho pod pôsobnosť zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov, pričom ide o výnimku pri poskytovaní finančných prostriedkov prostredníctvom Európskeho poľnohospodárskeho fondu pre rozvoj vidieka a štátneho rozpočtu.
6. Oprávnení zamestnanci PPA, MPRV SR, orgánov Európskej únie a ďalšie oprávnené osoby v súlade s právnymi predpismi SR a EÚ môžu vykonávať voči Objednávateľovi kontrolu/audit obchodných dokumentov a vecnú kontrolu v súvislosti s realizáciou zákazky a Objednávateľ je povinný poskytnúť súčinnosť v plnej miere. Zhotoviteľ je povinný strpieť výkon kontroly/auditu súvisiaceho so stavebnými prácami kedykoľvek počas platnosti a účinnosti Zmluvy o poskytnutí NFP, a to oprávnenými osobami na výkon tejto kontroly/auditu a poskytnúť im všetku potrebnú súčinnosť. Zhotoviteľ sa zaväzuje, že povinnosť podľa tohto bodu bude obsahovať aj zmluva, ktorú uzatvorí so svojimi Subdodávateľmi. Oprávnené osoby na výkon kontroly/auditu sú oprávnené vstupovať do objektov, zariadení, prevádzok a iných priestorov, ak to súvisí s predmetom Zmluvy a požadovať od Zhotoviteľa predloženie originálnych dokladov a inú potrebnú dokumentáciu, stavebné denníky, vzorky výrobkov a materiálov, alebo iné ďalšie doklady súvisiace s Zmluvou. Oprávnené osoby na výkon kontroly/auditu sú:
7. Poskytovateľ nenávratného finančného príspevku a ním poverené osoby,
8. Útvar následnej finančnej kontroly a nimi poverené osoby,
9. Najvyšší kontrolný úrad SR, príslušná správa finančnej kontroly, Certifikačný orgán a nimi poverené osoby,
10. Orgán auditu, jeho spolupracujúce orgány a nimi poverené osoby,
11. Splnomocnení zástupcovia Európskej Komisie a Európskeho dvora audítorov,
12. Osoby prizvané orgánmi uvedenými v písm. a) až e) v súlade s príslušnými právnymi predpismi SR a EÚ.
13. Zhotoviteľ vyhlasuje, že si riadne splnil povinnosť zápisu do registra partnerov verejného sektora a tento zápis bude v platnosti udržiavať počas celého trvania tejto Zmluvy. V prípade porušenia povinnosti podľa tohto bodu je Objednávateľ oprávnený odstúpiť od Zmluvy.

# MIESTO VYKONANIA DIELA

1. Miestom vykonania Diela je sídlo Objednávateľa na adrese Melek 231, 952 01 Melek, Slovenská republika (ďalej len „**Miesto vykonania diela**“).
2. Zhotoviteľ vyhlasuje, že Miesto vykonania diela si pred začatím prác a pred podpisom tejto Zmluvy vopred prezrel obhliadkou na mieste a potvrdzuje, že Miesto vykonania diela je najmä z technického a statického hľadiska vhodné na vykonanie Diela v súlade s podmienkami tejto Zmluvy.
3. Zmluvné strany podpisom tejto Zmluvy potvrdzujú, že v deň podpisu Zmluvy došlo k riadnemu odovzdaniu Miesta vykonania diela Zhotoviteľovi, a to v takom stave, aby zhotoviteľ mohol s prácami na diele začať a bez prerušenia v nich pokračovať od podpisu tejto Zmluvy až do riadneho vykonania a odovzdania Diela.
4. Ak sa v Mieste vykonania diela vyskytnú počas vykonávania Diela prekážky brániace riadnemu vykonaniu Diela, havarijný stav, resp. iné okolnosti ohrozujúce majetok alebo zdravie osôb, Zhotoviteľ je povinný bezodkladne informovať Objednávateľa o týchto skutočnostiach. Ak okolnosti podľa predchádzajúcej vety vznikli z dôvodu na strane Zhotoviteľa, Zhotoviteľ je povinný bezodkladne takýto nežiadúci stav odstrániť a pokračovať vo vykonávaní Diela.

# TERMÍN VYKONANIA DIELA A ODOVZDANIE

1. Zhotoviteľ sa zaväzuje vykonať a protokolárne odovzdať Objednávateľovi Dielo ako celok v termíne odovzdania Diela do 15 kalendárnych dní odo dňa odovzdania staveniska (ďalej len „**Termín odovzdania**“). Zhotoviteľ je povinný prevziať stavenisko bez zbytočného odkladu po výzve Objednávateľa, a to najneskôr do 3 kalendárnych dní od odoslania výzvy na prevzatie staveniska. Za výzvu na prevzatie staveniska sa považuje aj e-mailová správa odoslaná Objednávateľom na emailovú adresu Zhotoviteľa uvedenú v záhlaví Zmluvy. O prevzatí staveniska spíšu zmluvné strany protokol. Zhotoviteľ je oprávnený odmietnuť prevziať stavenisko iba z preukázateľne vážneho dôvodu na strane Objednávateľa, ktorý Zhotoviteľovi objektívne znemožňuje realizáciu Diela.
2. Zhotoviteľ začne vykonávať Dielo dňom podpisu tejto Zmluvy, pričom vyhlasuje, že Termín odovzdania je primeraný rozsahu Diela a ku dňu podpisu mu Zhotoviteľ odovzdal všetku dokumentáciu potrebnú na plnenie podľa tejto Zmluvy.
3. Zhotoviteľ si splní povinnosť riadne zhotoviť Dielo, ak ho v dohodnutej kvalite a rozsahu riadne a včas zhotoví a ukončí a odovzdá Objednávateľovi Dielo bez vád a nedorobkov.
4. Riadnym zhotovením a ukončením Diela sa rozumie taký stav Diela, v ktorom má Dielo všetky vlastnosti vyplývajúce zo Zmluvy, Projektovej dokumentácie, stavebného povolenia, príslušných slovenských technických a európskych noriem a príslušných právnych predpisov, a na ktorom boli vykonané skúšky, kontroly a merania stanovené Zmluvou alebo príslušnými právnymi predpismi.
5. Riadnym odovzdaním Diela sa rozumie odovzdanie vykonaného Diela Objednávateľovi spolu so všetkými dokumentmi vzťahujúcimi sa k Dielu Objednávateľovi, a to na základe písomného preberacieho protokolu, podpísaného oboma Zmluvnými stranami. Zhotoviteľ je povinný najneskôr v deň odovzdania Diela v originálnom vyhotovení odovzdať Objednávateľovi všetky dokumenty, doklady, manuály, správy, atesty, záručné listy, certifikáty a iné dokumenty, ktoré sú požadované platnými právnymi predpismi, normami STN a inými normami, ktoré sa vzťahujú na činnosti, materiály, zariadenia a ostatné súčasti predmetu Diela, a to najmä výsledky a správy o výsledku všetkých skúšok a meraní, ktoré je Zhotoviteľ povinný vykonať a všetky príslušné revízne správy.
6. Včasným odovzdaním Diela sa rozumie jeho riadne odovzdanie v Termíne odovzdania.
7. O prevzatí Diela Zmluvné strany spíšu písomný preberací protokol (ďalej aj len „**Protokol**“), v ktorom Objednávateľ uvedie a vyhlási, že Dielo prevzal, ak budú splnené podmienky pre odovzdanie Diela. Deň podpisu Protokolu oprávnenými osobami na strane oboch Zmluvných strán sa považuje za deň riadneho odovzdania Diela.
8. V prípade, ak bude mať Dielo vady nebrániace jeho riadnemu využívaniu, ich detailný popis sa uvedie do Protokolu spolu so spôsobom a termínmi ich odstránenia. Ak nie je dohodnuté inak, Zhotoviteľ je povinný odstrániť drobné vady a nedorobky, ktoré nebránia riadnemu užívaniu diela v lehote 3 dní od podpisu Protokolu. O odstránení vád a nedorobkov nebrániacich riadnemu užívaniu diela Zmluvné strany spíšu preberací protokol.
9. V prípade, ak Zhotoviteľ drobné vady a nedorobky neodstráni, Objednávateľ je oprávnený odstrániť ich prostredníctvom tretej osoby na náklady Zhotoviteľa. Tým nie je dotknuté právo Objednávateľa na zmluvnú pokutu a náhradu škody, ktorá mu porušením tejto povinnosti Zhotoviteľom vznikla. Objednávateľ nie je povinný prebrať dielo, ktoré nebolo riadne a včas vykonané.
10. Dielo môže byť odovzdané do užívania aj pred Termínom odovzdania, a to po predchádzajúcej písomnej dohode Zmluvných strán.

# SPÔSOB A ROZSAH VYKONANIA DIELA

1. Zhotoviteľ sa zaväzuje vykonať Dielo na vlastné náklady, zodpovednosť a nebezpečenstvo v Mieste vykonania Diela a v Termíne odovzdania, a to tak aby Dielo plnilo svoj účel.
2. Zhotoviteľ môže poveriť vykonaním Diela len tretiu osobu (subdodávateľa), ktorá je uvedená v Prílohe č. 5 – Zoznam subdodávateľov (ďalej len „**Subdodávateľ**“). Zhotoviteľ je oprávnený na vykonávanie Diela použiť len tých Subdodávateľov, ktorí sa zaviazali dodržiavať povinností z tejto Zmluvy, vrátane ich zamestnancov. Za činnosť, ako aj za porušenie povinností zo strany Subdodávateľov zodpovedá Zhotoviteľ priamo Objednávateľovi, ako keby ich porušil sám. Práva a povinnosti Zmluvných strán súvisiace s vykonávaním Diela sa primerane použijú aj na vzťah medzi Objednávateľom a Subdodávateľom, resp. jeho zamestnancami. V prípade porušenia akejkoľvek povinnosti podľa tohto bodu má Objednávateľ voči Zhotoviteľovi právo na zaplatenie zmluvnej pokuty vo výške 10 % z Ceny diela.
3. Zhotoviteľ je pri realizácii diela podľa tejto zmluvy povinný vykonávať všetky úkony súvisiace s vykonávaním Diela s vynaložením odbornej starostlivosti a v súlade so záujmami Objednávateľa, ktoré zhotoviteľ pozná alebo by poznať mal, a to podľa svojho najlepšieho svedomia a vedomia.
4. Zhotoviteľ je povinný pri vykonávaní Diela postupovať podľa pokynov Objednávateľa, pokiaľ Objednávateľ dal Zhotoviteľovi pokyny, pričom je povinný bez zbytočného odkladu Objednávateľa na nevhodnú povahu obdržaných pokynov upozorniť a predložiť Objednávateľovi na schválenie alternatívne riešenie, ak Zhotoviteľ mohol túto nevhodnosť pokynov Objednávateľa zistiť pri vynaložení odbornej starostlivosti.
5. Zhotoviteľ sa zaväzuje na vlastné náklady a nebezpečenstvo zabezpečiť najmä obstaranie akýchkoľvek výrobkov, vecí, komponentov, práv a vykonanie akýchkoľvek iných prác potrebných na vykonanie Diela, vrátane dopravy materiálov a dielov, výrobkov, strojov a iných súčastí Diela, pričom zodpovedá za prípadné škody spôsobené v súvislosti s ich dopravou, presunom, montážou a pod.
6. Zhotoviteľ je povinný viesť stavebný denník na dennej báze, pričom technický dozor Objednávateľa je oprávnený potvrdzovať denné zápisy. V priebehu vykonávania Diela musí byť denník trvalo prístupný Objednávateľovi alebo ním poverenej osobe v Mieste vykonania diela.
7. Objednávateľ je oprávnený kedykoľvek vstúpiť na Miesto vykonania diela a priebežne kontrolovať vykonávanie Diela, vrátane prípadov, ak Dielo alebo jeho časť vykonáva tretia osoba, najmä subdodávatelia Zhotoviteľa. Ak Objednávateľ zistí, že Zhotoviteľ vykonáva Dielo v rozpore so svojimi povinnosťami, je Objednávateľ oprávnený požadovať od Zhotoviteľa, aby odstránil vady Diela vzniknuté jeho vadným vykonávaním alebo nesprávnym technologickým postupom a Dielo vykonával riadnym spôsobom. Ak tak Zhotoviteľ neurobí ani v primeranej lehote mu na to poskytnutej, je Objednávateľ oprávnený od zmluvy odstúpiť.
8. Zhotoviteľ sa zaväzuje, že všetci jeho zamestnanci a zamestnanci jeho subdodávateľov budú pracovať v pracovnom pomere alebo v obdobnom pracovnoprávnom vzťahu podľa zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej len „**Zákon o nelegálnej práci**“). Zhotoviteľ týmto neodvolateľne vyhlasuje, že sa v súlade s § 7b ods. 5 Zákona o nelegálnej práci nedopustil, nedopúšťa sa, ani sa nedopustí nelegálneho zamestnávania fyzických osôb, prostredníctvom ktorých poskytuje plnenie Objednávateľovi na základe tejto Zmluvy. Pokiaľ sa vyhlásenie Zhotoviteľa uvedené v predchádzajúcej vete ukáže ako nepravdivé, Zhotoviteľ zodpovedá v plnom rozsahu za všetku škodu a tiež za prípadné sankcie, ktoré Objednávateľovi z tohto titulu vzniknú, najmä, avšak nielen za pokutu uloženú príslušným kontrolným orgánom za porušenie ustanovenia § 7b ods. 7 Zákona o nelegálnej práci. Takéto sankcie, resp. vzniknuté škody je Zhotoviteľ povinný v plnom rozsahu bezodkladne uhradiť, pričom Objednávateľ je zároveň oprávnený výšku tejto sankcie, resp. škody jednostranne započítať voči akejkoľvek vzájomnej splatnej alebo nesplatnej pohľadávke, ktorú má Zhotoviteľ voči Objednávateľovi, a/alebo okamžite odstúpiť od Zmluvy. V prípade porušenia akejkoľvek povinnosti podľa tohto bodu má Objednávateľ voči Zhotoviteľovi aj právo na zaplatenie zmluvnej pokuty vo výške 10 % z Ceny diela.
9. Zhotoviteľ je oprávnený použiť len osoby, ktoré majú potrebnú kvalifikáciu, vykonávajú potrebné práce podľa dohodnutých podmienok a sú dostatočne vybavení vhodnými prístrojmi a ochrannými pomôckami. Objednávateľ má právo písomne požadovať u akejkoľvek osoby, u ktorej existuje pochybnosť o jej odbornosti a/alebo predpoklad požitia alkoholu a/alebo omamných látok a/alebo hrubá nedbanlivosť pri činnostiach súvisiacich s vykonávaním Diela a pod., aby ďalej nevykonávala činnosť na Diela, pričom takáto osoba nemôže byť bez súhlasu Objednávateľa na Mieste vykonania diela naďalej alebo opätovne zamestnaná a prítomná. Každá takto odvolaná osoba musí byť Zhotoviteľom bez zbytočného odkladu nahradená inou osobou, v opačnom prípade má Objednávateľ právo odstúpiť od Zmluvy. V prípade porušenia akejkoľvek povinnosti podľa tohto bodu má Objednávateľ voči Zhotoviteľovi aj právo na zaplatenie zmluvnej pokuty vo výške 10 % z Ceny diela.
10. Zhotoviteľ je povinný bezodkladne oznámiť Objednávateľovi všetky okolnosti, ktoré zistil a ktoré môžu mať vplyv na zmenu pokynov Objednávateľa. Od pokynov Objednávateľa sa môže Zhotoviteľ odchýliť, len ak je to naliehavo nevyhnutné v záujme Objednávateľa a Zhotoviteľ nemôže včas dostať jeho súhlas. Ani v týchto prípadoch sa však Zhotoviteľ nesmie od pokynov odchýliť, ak to zakazuje táto Zmluva alebo Objednávateľ. Ak Objednávateľ neposkytol Zhotoviteľovi pri vykonávaní diela pokyny, Zhotoviteľ postupuje pri vykonávaní diela podľa tejto Zmluvy.
11. Zhotoviteľ je povinný bezodkladne informovať Objednávateľa o všetkých okolnostiach, ktoré sa týkajú nemožnosti plnenia záväzkov Zhotoviteľa z tejto Zmluvy a/alebo ktoré sa týkajú záujmov Objednávateľa a ktoré Zhotoviteľ pozná alebo by mal poznať, ako aj o vzniknutých alebo hroziacich škodách a nemožnosti vykonávania Diela, a to bez zbytočného odkladu po tom, čo sa o nich dozvedel.
12. V prípade, ak by mal Objednávateľ plniť v dôsledku vykonávania diela Zhotoviteľom v rozpore s jeho právnymi povinnosťami, najmä akékoľvek poplatky, pokuty a/lebo iné sankcie za nedodržanie podmienok stanovených zákonom alebo príslušným povoľujúcim orgánom, je Zhotoviteľ povinný tieto plnenia Objednávateľovi v plnom rozsahu nahradiť, a to bez zbytočného odkladu, najneskôr do 15 dní odo dňa písomnej výzvy Objednávateľa spolu s uvedením dôvodu takejto úhrady.
13. Objednávateľ zabezpečí pre Zhotoviteľa možnosť napojenia odberu elektrickej energie a vody z existujúcich rozvodov na Mieste vykonania diela.
14. Zhotoviteľ nie je oprávnený bez predchádzajúceho písomného súhlasu Objednávateľa zmeniť technické riešenia realizácie Diela, vykonať naviac práce alebo akýmkoľvek iným spôsobom meniť spôsob a rozsah realizácie Diela.
15. Zhotoviteľ Diela je generálnym dodávateľom Diela, to znamená, že Zhotoviteľ je voči Objednávateľovi v celom rozsahu zodpovedný za riadne a včasné vykonávanie Diela podľa tejto Zmluvy.
16. Predmetom záväzku Zhotoviteľa riadne vykonať Dielo je aj:
17. zabezpečenie všetkého potrebného stavebného a montážneho materiálu;
18. zabezpečenie potrebných manipulačných zariadení pre vykonanie prác;
19. zabezpečenie všetkých potrebných povolení od príslušných povoľujúcich orgánov na vykonanie prác podľa tejto zmluvy (najmä, nie však výlučne len, v súvislosti so zabratím priestoru alebo pozemnej/verejnej komunikácie a pod.) a splnenie s tým súvisiacich oznamovacích, ako aj poplatkových povinností, ktoré sú potrebné v súvislosti s realizáciou diela podľa tejto Zmluvy, ak ich nezabezpečil Objednávateľ;
20. poskytnutie odbornej spolupráce pri preberaní a odovzdávaní diela, odskúšaní a uvedení zariadení do prevádzky vrátane jednoduchého zaškolenia ohľadom manipulácie s dodanými zariadeniami;
21. odvoz a likvidácia všetkého materiálu, resp. odpadu, ktorý vznikne z činnosti Zhotoviteľa, resp. Subdodávateľa na Diele;
22. udržiavanie pracoviska v poriadku a vyčistenie pracoviska vždy aj po ukončení čiastkových prác;
23. denné udržiavanie čistoty v okolitých priestoroch, najmä komunikáciách a prístupových cestách;
24. zamedzenie poškodenia a znečistenia už vykonaných, resp. dokončených prác iných dodávateľov, subdodávateľov alebo iných osôb;
25. vytvorenie podmienok pre súčasné pracovanie viacerých subdodávateľov na pracovisku.
26. Zhotoviteľ vyhlasuje, že má uzatvorenú, resp. pred podpisom tejto zmluvy uzavrel zmluvu o poistení zodpovednosti za škodu minimálne vo výške zodpovedajúcej Cene diela, ako aj proti všetkým rizikám na svoju ochranu, ochranu Objednávateľa, tretích osôb a kohokoľvek v jeho mene a/alebo v mene jeho Subdodávateľov proti akejkoľvek škode alebo zodpovednosti spojenej s plnením predmetu tejto Zmluvy alebo súvisiacej s ňou. Zhotoviteľ sám zodpovedá za riadne a včasné úhrady príslušného poistného a prípadnú spoluúčasť. Zhotoviteľ je povinný udržovať v platnosti vyššie uvedenú poistnú zmluvu počas celého trvania platnosti tejto Zmluvy a vopred požiadať Objednávateľa o písomný súhlas s každou jej zmenou alebo o súhlas s uzavretím inej poistnej zmluvy. Zhotoviteľ je povinný plniť včas a riadne všetky povinnosti z poistnej zmluvy. Zhotoviteľ nie je oprávnený bez predchádzajúceho písomného súhlasu Objednávateľa zastaviť, postúpiť či vinkulovať akékoľvek poistné plnenie z poistnej zmluvy. Kópia poistnej zmluvy podľa podmienok tejto Zmluvy tvorí Prílohu č. 6 – Poistná zmluva zhotoviteľa.

# CENA DIELA

1. Cena za riadne a včasné vykonanie diela podľa tejto Zmluvy je stanovená dohodou zmluvných strán v súlade s ustanovením § 3 zákona č. 18/1996 Z. z. o cenách v platnom znení v nasledovnej výške:

**Cena bez DPH:** **[●]** (slovom: **[●]** eur a **[●]** eurocentov)

**DPH 20%: [●]** (slovom: **[●]** eur a **[●]** eurocentov)

**Cena s DPH: [●]** (slovom: **[●]** eur a **[●]** eurocentov)

(ďalej len „**Cena diela**“).

1. V dohodnutej Cene diela, ktorá je dohodnutá ako cena maximálna a nemenná, sú už zahrnuté všetky a akékoľvek náklady Zhotoviteľa na vykonanie Diela a jeho dodanie, vrátane všetkých jeho častí, najmä náklady na materiál, súčasti, práce, prepravu, dopravu a odvoz materiálu a potrebného vybavenia a zariadení, ktorých dodanie je predmetom tejto zmluvy do Miesta vykonania diela, stavebné montážne a demontážne mechanizmy, lešenia, všetok stavebný a spojovací materiál, náklady na odvoz materiálu a prípadnú likvidáciu odpadu, poplatkové povinnosti, získanie povolení a ako aj všetky ostatné nešpecifikované náklady Zhotoviteľa. Zhotoviteľ nemá titulom vykonania Diela okrem dohodnutej Ceny diela žiaden nárok na akúkoľvek inú odmenu alebo iné peňažné či nepeňažné plnenie od Objednávateľa.
2. Zhotoviteľ dodá kompletné Dielo v zmysle tejto Zmluvy v rámci dohodnutej ceny, pričom vyhlasuje, že cena je konečná, na ktorú nemá vplyv ani inflácia, indexácia, zmena cien jednotlivých prác, výkonov, materiálov alebo akýchkoľvek iných vstupov, dovozných prirážok a iných okolností a nepodlieha zvýšeniu počas celej doby plnenia Zmluvy. Všetky náklady v súvislosti s vykonaním Diela boli do dohodnutej ceny zahrnuté. Kalkulácia obsiahnutá v ponuke Zhotoviteľa je úplná, a podklady, z ktorých sa vychádzalo pri vypočítaní ceny za vykonanie Diela, sú dostačujúce. Zhotoviteľ vyhlasuje, že cena je určená s odbornou starostlivosťou a neexistujú náklady na výkony alebo materiály, ktoré nie sú zahrnuté v kalkulácii.
3. Ak sa v priebehu realizácie Diela vyskytne potreba vykonania naviac prác a činností, ktoré neboli zahrnuté do Ceny diela, ktorých rozsah presahuje 10 % z Ceny diela a ktoré nebolo možné ani s odbornou starostlivosťou Zhotoviteľa predvídať v čase podpisu tejto Zmluvy (ďalej len „**Naviac práce**“), je Zhotoviteľ povinný vopred, najneskôr do 5 dní od ich zistenia, písomne informovať Objednávateľa o potrebe Naviac prác s uvedením dôvodov ich vzniku, rozsahu, s uvedením písomnej cenovej ponuky na vykonanie Naviac prác a osvedčenia vynaloženia odbornej starostlivosti zo strany Zhotoviteľa, napriek ktorej nebolo možné Naviac práce predvídať. Objednávateľ je na základe informácie Zhotoviteľa podľa predchádzajúcej vety oprávnený písomne vyzvať Zhotoviteľa na vykonanie Naviac prác v súlade s postupom upraveným v bodoch 6.6. až 6.9. tohto článku.
4. Naviac práce a iné činnosti potrebné na riadne vykonanie Diela, ktorých rozsah celkovo nepresahuje 10 % z Ceny diela, je Zhotoviteľ povinný vykonať na základe písomnej požiadavky Objednávateľa.. Zmluvné strany sa dohodli, že aj v prípade naviac prác a činnosti, ktorých rozsah (objem) celkovo nepresahuje 10 % z Ceny diela, zmluvné strany postupujú podľa bodu 6.6. až 6.9. tohto článku a Zhotoviteľ práce vykoná v primeranej lehote určenej Objednávateľom, nie však neskôr ako v Termíne odovzdania.
5. Zhotoviteľ je oprávnený pri ocenení položiek Naviac prác vychádzať len z trhových cien materiálov, prác a iných položiek, z ktorých vychádzal v čase uzatvorenia tejto Zmluvy, ak výška týchto cien bola nižšia ako v čase informovania Objednávateľa o Naviac prácach podľa bodu 6.4., 6.5. tohto článku.
6. Objednávateľ sa zaväzuje písomne sa vyjadriť k potrebe Naviac prác, a to ich akceptáciou alebo odmietnutím. Za akceptáciu vykonania Naviac prác sa považuje výlučne písomná informácia Objednávateľa s výslovným súhlasom so všetkými podmienkami vykonania Naviac prác (ďalej len „**Akceptačný list**“). Akceptačný list musí byť podpísaný štatutárnym orgánom Objednávateľa, resp. jeho členom alebo osobou, ktorá bola na takéto konanie výslovne splnomocnená na základe písomnej plnej moci, ktorá bude tvoriť neoddeliteľnú prílohu akceptačného listu. Zmluvné strany sú v takom prípade povinné bezodkladne uzatvoriť písomný dodatok k tejto Zmluve, zohľadňujúci podmienky vykonania Naviac prác a ich termínu v zmysle Akceptačného listu Objednávateľa a Zhotoviteľ je povinný Naviac práce vykonať tak, aby bolo možné Dielo užívať spôsobom predpokladaným touto Zmluvou.
7. Podmienkou fakturácie Naviac prác a prílohou vystavenej faktúry Zhotoviteľa je dodatok k cenovej kalkulácii Zhotoviteľa, Akceptačný list, podpísaný písomný dodatok k tejto Zmluve zohľadňujúci podmienky vykonania Naviac prác v zmysle Akceptačného listu a ocenený výkaz výmer Naviac prác.
8. Zhotoviteľ nie je oprávnený vykonať naviac akékoľvek práce a fakturovať čiastky, ktoré neboli odsúhlasené v súlade s postupom uvedeným v tomto článku. Porušenie niektorej z uvedenej povinnosti považujú Zmluvné strany za podstatné porušenie zmluvy zo strany Zhotoviteľa a Objednávateľ je oprávnený od Zmluvy odstúpiť.

# PLATOBNÉ PODMIENKY

1. Zmluvné Zhotoviteľovi vznikne nárok na úhradu Ceny diela až po protokolárnom odovzdaní a prevzatí riadne vykonaného Diela Objednávateľom v zmysle čl. 4 tejto Zmluvy a ostatných zmluvných podmienok.
2. Zhotoviteľ je oprávnený vystaviť faktúru na úhradu Ceny diela až po riadnom dodaní a prevzatí celého diela na základe Preberacieho protokolu bez vád a nedorobkov.
3. Objednávateľ uhradí Cenu diela, na základe Zhotoviteľom vystavenej a riadne doručenej faktúry Objednávateľovi.
4. Splatnosť faktúry je 30 dní odo dňa jej doručenia Objednávateľovi. V prípade, že daňový doklad (faktúra) nebude obsahovať náležitosti v zmysle § 71 zákona č. 222/2004 Z. z. o dani z pridanej hodnoty v znení neskorších prepisov, resp. iného v danom čase platného a účinného právneho predpisu, Objednávateľ je oprávnený vrátiť ho najneskôr do 5 dní od prijatia tohto dokladu na doplnenie Zhotoviteľovi alebo v lehote splatnosti (podľa tohto čo uplynie neskôr). V takomto prípade sa preruší plynutie lehoty splatnosti a nová lehota splatnosti začína plynúť dňom doručenia opraveného daňového dokladu objednávateľovi.

# BEZPEČNOSŤ A OCHRANA ZDRAVIA

1. Zhotoviteľ je zodpovedný za dodržiavanie všetkých bezpečnostných predpisov a noriem a pri vykonávaní diela je povinný dodržiavať všeobecne záväzné právne predpisy týkajúce sa bezpečnosti a ochrany zdravia pri práci a protipožiarnej ochrany a ochrany životného prostredia.
2. Zhotoviteľ je povinný zabezpečiť, aby boli jeho zamestnanci a spolupracovníci náležite oboznámení s jednotlivými predpismi a s rizikami, spojenými s prácami v Mieste vykonania diela. V prípade nerešpektovania tohto ustanovenia, zodpovedá Zhotoviteľ za všetky následky z toho vyplývajúce.
3. Zhotoviteľ je povinný pri vykonávaní Diela poučiť svojich pracovníkov alebo zamestnancov, pomocou ktorých alebo prostredníctvom ktorých Dielo vykonáva o predpisoch bezpečnosti a ochrany zdravia pri práci, o predpisoch v oblasti hygieny a požiarnej ochrany a zabezpečiť ich dodržiavanie. Zhotoviteľ preberá v plnom rozsahu zodpovednosť za bezpečnosť a ochranu zdravia pracovníkov a zamestnancov, prostredníctvom ktorých bude Dielo vykonávať. Pri zabezpečovaní bezpečnosti a zdravia pri práci a požiarnej ochrany počas vykonávania diela sú pracovníci a zamestnanci Zhotoviteľa povinní riadiť sa príslušnými ustanoveniami právnych predpisov platných na území Slovenskej republiky v oblasti ochrany zdravia a bezpečnosti pri práci a požiarnej ochrany, o čom ich Zhotoviteľ náležite poučí. Zhotoviteľ zároveň zodpovedá za to, že pracovníci prostredníctvom, ktorých bude dielo vykonávať, budú počas pracovnej doby striktne dodržiavať zákaz používania alkoholických nápojov, prípadne iných omamných látok. Zhotoviteľ súhlasí s vykonávaním náhodných dychových skúšok u jeho pracovníkov zo strany Objednávateľa, ako aj s prehliadkou osôb za účelom zistenia, či nedochádza k neoprávnenému vynášaniu majetku zo stavby podľa podmienok tejto Zmluvy.
4. Zhotoviteľ zabezpečí vhodné individuálne ochranné prostriedky, potrebné pre bezpečnosť svojich pracovníkov (prilby, ochranné okuliare, ochranu sluchu, rukavice, vhodnú obuv, bezpečnostné pásy a pod.) a je zodpovedný za ich používanie.
5. Pokiaľ príde pri vykonávaní predmetu tejto zmluvy k súčinnosti pracovníkov Zhotoviteľa a iných organizácií alebo tretích osôb, za prípadnú škodu Zhotoviteľovi zodpovedá ten subjekt, ktorý pri vykonávaní prác nedodržal náležité bezpečnostné predpisy.
6. Zhotoviteľ zabezpečí výkon prác na Diele tak, aby bol minimalizovaný nepriaznivý dopad na okolie, a to hlavne hluk, prašnosť, znečistenie odpadom a iné neznečisťovanie okolia stavby.

# ZODPOVEDNOSŤ ZA VADY A ZÁRUKA

1. Zhotoviteľ zodpovedá za to, že Dielo podľa tejto zmluvy bude zhotovené podľa podmienok Zmluvy a že v dobe prevzatia Objednávateľom bude mať zmluvne dohodnuté vlastnosti, a nebude mať vady a nedorobky. Zhotoviteľ zodpovedá za vady Diela a jeho častí existujúce v čase jeho odovzdania Objednávateľovi na základe Preberacieho protokolu vrátane tzv. skrytých vád diela a za vady diela, ktoré sa vyskytli počas poskytnutej záručnej doby v súlade s touto Zmluvou. V rámci záruky ručí Zhotoviteľ za vecné a odborné vykonanie prác na diele na odbornej úrovni a bezporuchový chod a funkciu dodaných zariadení, ktoré sa Zhotoviteľ zaväzuje dodať Objednávateľovi bez materiálových, výrobných vád a poškodení, bez zaťaženia právami tretích osôb alebo bez iných právnych a/lebo faktických vád, ktoré zároveň zodpovedajú projektu a príslušným STN.
2. Zhotoviteľ zodpovedá za to, že Dielo podľa tejto Zmluvy si zachová vlastnosti dohodnuté Zmluvou, resp. vymienené Objednávateľom, pričom poskytuje záručnú dobu
3. na stavebnú časť po dobu 3 rokov odo dňa prevzatia riadne vykonaného Diela Objednávateľom na základe Preberacieho protokolu; a
4. na dodané zariadenia záruku po dobu 2 rokov odo dňa prevzatia riadne vykonaného Diela Objednávateľom na základe Preberacieho protokolu alebo na obdobie, ktoré výrobca dodaných zariadení poskytuje záručnú dobu, ak výrobcom poskytnutá záručná doba dlhšia;
5. na vykonané opravy, resp. vymenené časti Diela poskytne zhotoviteľ opätovnú záruku v trvaní pôvodnej záruky odo dňa vykonania opravy

(ďalej len „**Záruka**“).

1. Za vady diela, na ktoré sa vzťahuje záruka za akosť, zodpovedá Zhotoviteľ v rozsahu Záruky.
2. Dielo alebo jeho časť má vady, ak nie je zhotovené riadne – t. j. ak vykazuje odchýlky v kvalite, druhu, množstve, rozsahu alebo parametroch diela určených touto Zmluvou a jej prílohami, pokynmi Objednávateľa udeľovanými v priebehu vykonávania Diela, zadaním prác, alebo ak vykazuje vlastnosti iné ako výslovne vymienené objednávateľom, ak chýba niektorý z dokumentov k Dielu, ktoré je Zhotoviteľ povinný odovzdať Objednávateľovi v rámci odovzdania Diela alebo ak nie je vykonané v súlade s právnymi predpismi alebo technickými normami. Nedorobkom sa rozumie nedokončená práca na Diele oproti výsledku dohodnutému v tejto zmluve a jej prílohách. Na účely uplatňovania nárokov zo Záruky za Dielo a zo zmluvných pokút sa nedorobky považujú za vady Diela.
3. Zmluvné strany sa dohodli, že Objednávateľ je v prípade výskytu vád Diela:
4. oprávnený odstúpiť od zmluvy alebo jej príslušnej časti týkajúcej sa časti Diela, a to najmä ak sa na Diele alebo jeho časti vyskytnú neodstrániteľné vady, pre ktoré nie je možné Dielo, resp. jeho časť užívať v súlade s jeho určením alebo ak sa na tejto časti Diela vyskytnú opakovane vady Diela, ktoré bránia riadnemu užívaniu diela, alebo ak ani napriek opakovanej výzve Objednávateľa na odstránenie vád Diela s poskytnutím dodatočnej lehoty na ich odstránenie určenej Objednávateľom nie sú vady Diela alebo predmetnej časti Diela riadne a včas odstránené, alebo ak zhotoviteľ Objednávateľovi ešte pred uplynutím dodatočnej primeranej lehoty oznámi, že v nej vady Diela neodstráni, alebo
5. požadovať od Zhotoviteľa zľavu z ceny Diela, a to podľa povahy vád diela, alebo
6. požadovať od Zhotoviteľa opravu, úpravu alebo dodanie Diela alebo jeho časti v primeranej lehote určenej Objednávateľom, alebo
7. požadovať dodanie náhradného plnenia, a to Diela ako celku, alebo ktorejkoľvek jeho časti/súčasti v primeranej lehote určenej Objednávateľom.
8. Zmluvné strany sa dohodli, že na dodané zariadenia poskytne zhotoviteľ objednávateľovi aj pozáručný servis v dĺžke minimálne 2 rokov od uplynutia Záruky, pričom podmienky pozáručného servisu budú bližšie špecifikované v osobitnej servisnej zmluve, ktorú medzi sebou uzatvoria zmluvné strany po skončení záručnej doby.
9. Objednávateľ je povinný Zhotoviteľovi vhodným spôsobom oznámiť zistené vady diela bez zbytočného odkladu po ich zistení, najneskôr však do 5 dní odo dňa ich zistenia. Oznámenie o vadách diela alebo jeho časti bude obsahovať aj zvolený nárok podľa bodu 9.5 tohto článku Zmluvy. Na žiadosť Objednávateľa je Zhotoviteľ povinný bez zbytočného odkladu, najneskôr však do 5 dní alebo v inej Objednávateľom stanovenej primeranej lehote plynúcej od momentu písomného alebo e-mailového oznámenia vád Zhotoviteľovi, vady Diela spísať na Mieste vykonania Diela a zároveň vady Diela odstrániť i keď neuznáva, že za vady zodpovedá. V sporných prípadoch nesie náklady až do rozhodnutia o oprávnenosti reklamácie Zhotoviteľ.
10. V prípade, ak vady Diela nebudú odstránené včas, má Objednávateľ právo tieto si nechať odstrániť na náklady Zhotoviteľa, ktorý ich je povinný uhradiť bez zbytočného odkladu po požiadaní Objednávateľom, najneskôr však do 10 dní od jeho požiadania.
11. Na odstránenie vád a odovzdanie Diela, resp. jeho časti bez vád sa primerane použijú ustanovenia čl. 4 Zmluvy.

# SANKCIE

1. Objednávateľ je oprávnený uplatniť voči Zhotoviteľovi nasledujúce zmluvné pokuty:
2. zmluvná pokuta vo výške 0,05 % z Ceny diela za každý deň omeškania v prípade nedodržania Termínu odovzdania,
3. zmluvná pokuta vo výške 0,05 % z Ceny diela za každý deň omeškania v prípade omeškania s odovzdaním akýchkoľvek dokumentov a listín k Dielu podľa podmienok tejto Zmluvy,
4. zmluvná pokuta vo výške 0,05 % z Ceny diela za každý deň omeškania s odstránením vád a nedorobkov, v prípade, že zhotoviteľ zhotoví alebo odovzdá Dielo s vadami a neodstráni ich v zmysle podmienok tejto Zmluvy, a to až do ich riadneho odstránenia.
5. zmluvná pokuta vo výške 0,05 % z Ceny diela za odmietnutie poskytnutia súčinnosti Zhotoviteľa vo vzťahu k riadnemu plneniu tejto Zmluvy, a to za každý deň omeškania so splnením tejto povinnosti. Odmietnutím poskytnutia súčinnosti sa rozumie aj nečinnosť Zhotoviteľa a nereagovanie na výzvu Objednávateľa na poskytnutie súčinnosti v súlade s touto Zmluvou, najmä v prípade predchádzaniu škôd na zdraví alebo majetku Objednávateľa, získania potrebných rozhodnutí orgánov verejnej moci, a pod.
6. zmluvná pokuta vo výške 0,05 % z Ceny diela, v prípade prerušenia stavebných prác v rozpore s touto Zmluvou za každý aj začatý deň prerušenia stavebných prác, pre ktoré nebol naplnený dôvod v tejto Zmluve;
7. zmluvná pokuta vo výške a podľa podmienok uvedených v tejto Zmluve.
8. Zhotoviteľ má právo požadovať od Objednávateľa zaplatenie úroku z omeškania vo výške 0,05 % z nezaplatenej časti Ceny diela za každý deň omeškania s o zaplatením Ceny diela alebo jeho časti.
9. Objednávateľ je oprávnený požadovať zaplatenie zmluvných pokút podľa tohto článku za každé porušenie zabezpečenej povinnosti samostatne, až do ich splnenia.
10. Objednávateľ je oprávnený požadovať náhradu škody aj v prípade, že sa jedná o porušenie povinnosti, na ktorú sa vzťahuje zmluvná pokuta, a to aj vo výške presahujúcej výšku zmluvnej pokuty.
11. Zhotoviteľ zodpovedá za všetky škody a sankcie, ktoré majú pôvod v činnosti Zhotoviteľa uložené Objednávateľovi v súvislosti s realizáciou Diela od samosprávnych, štátnych či iných subjektov a osôb, a to aj po ukončení tejto Zmluvy. Akékoľvek Objednávateľovi uložené pokuty, sankcie a spôsobené škody, ako aj iné nároky na zmluvné pokuty a škody, je Objednávateľ oprávnený započítať voči jeho povinnosti uhradiť ceny za Dielo v zmysle ustanovení tejto Zmluvy.
12. Zmluvné strany vyhlasujú, že považujú dohodnutú výšku zmluvných pokút za primeranú vo vzťahu k zabezpečovaným záväzkom.

# ANTIKORUPČNÁ DOLOŽKA

* 1. Zhotoviteľ vyhlasuje, že zostáva voči Objednávateľovi počas celého trvania Zmluvy priamo zodpovedný za to, že sa všetci jeho zamestnanci a zamestnanci jeho spolupracovníkov či subdodávateľov budú správať v súlade so všetkými zákonnými ustanoveniami o boji proti korupcii a praniu špinavých peňazí. V tomto zmysle Zhotoviteľ zodpovedá za to, že on ani žiadny z jeho spolupracovníkov/subdodávateľov alebo ich zamestnanci nespáchali ani nespáchajú, či už priamo alebo nepriamo, žiadne korupčné skutky, v prospech súkromnej osoby / verejne činnej osoby / štátneho zamestnanca (predstaviteľ, zamestnanec, poverenec či zástupca štátnej správy alebo územnej samosprávy, verejných medzinárodných organizácií, pološtátnych organizácií, politických strán či osôb konajúcich v štátnej službe). „Korupčný skutok“ znamená akýkoľvek skutok, ktorý pozostáva z vyžiadania, schválenia, ponúkania, prísľubu či poskytovania finančných či iných výhod (vrátane akejkoľvek platby, pôžičky, daru, bezplatného poskytnutia výhod, ako sú tovar/služby alebo prevod cenného majetku) za účelom ovplyvnenia súkromnej osoby/verejne činnej osoby/štátneho zamestnanca tak, aby tento vykonával svoje povinnosti nenáležitým spôsobom či spôsobom, ktorý je porušením jeho či jej profesionálnych, právnych a/alebo zmluvných povinností a/alebo za účelom získania alebo udržania zmluvy pre Zhotoviteľa neoprávneným alebo nečestným spôsobom. Zhotoviteľ zabezpečí, aby ani on, ani jeho spolupracovníci/subdodávatelia, ani ich zamestnanci sa nedopustia priamo alebo nepriamo korupčných skutkov voči zástupcom Objednávateľa s cieľom získať prednostné zaobchádzanie alebo výhody počas platnosti Zmluvy a vyhlasuje, že sa takéhoto konania nedopustili.
	2. Zhotoviteľ výslovne vyhlasuje, že ani on ani žiadny jeho dcérsky a/alebo pridružený subjekt ani nikto z jeho riaditeľov, zástupcov, zamestnancov alebo iných osôb konajúcich v jeho mene a zaňho, resp. za jeho dcérske alebo pridružené subjekty, a ani jeho konečný skutočný vlastník sa žiadnym spôsobom nezúčastňoval ani nezúčastňuje na činnostiach, týkajúcich sa legalizácie príjmov z trestnej činnosti a/alebo financovania terorizmu, resp. na sankcionovaných činnostiach podľa platných medzinárodných pravidiel, nebol a nie je vyhlásený za subjekt sankcionovaný podľa platných medzinárodných pravidiel, žiadnym spôsobom sa nezúčastňoval ani sa nezúčastňuje na aktivitách a/alebo transakciách, ktoré viedli alebo by mohli viesť (i) k porušeniu sankcií podľa platných medzinárodných pravidiel, (ii) k priamej alebo nepriamej podpore činnosti subjektov zo sankčných zoznamov, nie je objektom a ani jeho činnosti nie sú predmetom vyšetrovania vedeného orgánmi, ktoré sa zaoberajú prevenciou a postihovaním legalizácie príjmov z trestnej činnosti a/alebo financovania terorizmu, ani nie je v tejto súvislosti stíhaný, pri vykonávaní svojich činností, (i) rešpektuje právny rámec zásady poznaj svojho zákazníka a boja proti legalizácii príjmov z trestnej činnosti, a proti financovaní terorizmu, a (ii) aplikuje kroky, ktoré je potrebné podniknúť v zmysle zásady poznaj svojho klienta a zásady a programy archivovania dokumentov, slúžiace podpore boja proti legalizácii príjmov z trestnej činnosti a/alebo financovaniu terorizmu.
	3. Zhotoviteľ vyhlasuje, že sa počas platnosti tejto Zmluvy (i) nebude podieľať na žiadnej činnosti, ktorá by bola v rozpore s právnymi predpismi na úseku prevencie a postihovania legalizácie príjmov z trestnej činnosti a/alebo financovania terorizmu, (ii) bude prijímať potrebné opatrenia, aby zabránil krokom, ktoré by viedli k porušeniu ustanovení vyššie uvedeného.
	4. Porušenie povinností a záruk uvedených v tomto článku oprávňuje Objednávateľa na ukončenie Zmluvy odstúpením od Zmluvy.

# MLČANLIVOSŤ

1. Zmluvné strany považujú obsah tejto zmluvy a akékoľvek informácie alebo údaje týkajúce sa plnenia tejto zmluvy sprístupnené Zhotoviteľovi pred, počas a po uzavretí tejto zmluvy za dôverné (ďalej len „**dôverné informácie**“). Zhotoviteľ sa zaväzuje chrániť s náležitou starostlivosťou proti zverejneniu alebo zverejneniu tretej strane najmä, nie však výlučne, dôverné informácie, ako aj informácie týkajúce sa know-how, obchodného tajomstva, výrobných procesov, obchodných partnerov, spolupracujúcich osôb, softvérových riešeniach, logistiky, vrátane, akéhokoľvek druhu obchodných, komerčných alebo technických informácií a údajov. Výnimkou z uvedenej povinnosti je zverejnenie predmetných informácií v súlade so zákonom alebo súhlasom Objednávateľa.
2. Zhotoviteľ je povinný použiť informácie získané v súvislosti s plnením tejto zmluvy výlučne na plnenie povinností a výkon práv z tejto Zmluvy a len v nevyhnutnom rozsahu. Zhotoviteľ sa zaväzuje nepoužiť dôverné informácie vo vlastnom záujme alebo v záujme tretej strany. V prípade pochybností, či určité informácie podliehajú záväzku mlčanlivosti je Zhotoviteľ povinný predmetné informácie nesprístupniť a na tento účel si bezodkladne vyžiadať písomný súhlas Objednávateľa. V prípade porušenia akejkoľvek povinnosti podľa tohto článku má Objednávateľ voči Zhotoviteľovi právo na zaplatenie jednorazovej zmluvnej pokuty vo výške 10% z Ceny diela, pričom nárok Objednávateľa na náhradu škody tým nie je dotknutý.

# OCHRANA OSOBNÝCH ÚDAJOV

1. Zmluvné strany v súvislosti s uzatvorením a plnením tejto Zmluvy budú spracúvať aj osobné údaje fyzických osôb z prostredia druhej zmluvnej strany uvedené v tejto zmluve a získané v súvislosti s plnením tejto zmluvy. Povinnosť poskytnúť údaje príslušných fyzických osôb druhej zmluvnej strane vyplýva zmluvným stranám z tejto Zmluvy. Ak by neboli poskytnuté, mohlo by to brániť riadnemu a včasnému plneniu Zmluvy. Zmluvné strany sú pri spracúvaní osobných údajov povinné dodržiavať všeobecne záväzné právne predpisy o ochrane osobných údajov, najmä Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (ďalej len „**GDPR**“) a zákon č. 18/2018 Z.z. o ochrane osobných údajov a o zmene a doplnení niektorých zákonov.
2. Na strane Objednávateľa je možné kontaktovať osobu zodpovednú za osobné údaje na fischer@masomelek.sk. V rozsahu, v akom je potrebné Zmluvu alebo nadväzujúce podklady, vrátane v nich uvedených osobných údajov fyzických osôb evidovať a uchovávať na účely v súvislosti so spracúvaním obchodnej a účtovnej agendy alebo tieto osobné údaje inak spracúvať na účely daňových, účtovných alebo podobných predpisov, napr. na účely doručenia faktúry príslušnému pracovníkovi druhej zmluvnej strany, je zodpovedajúce uchovávanie a ďalšie spracúvanie osobných údajov nevyhnutné na splnenie príslušnej zákonnej povinnosti zmluvnej strany podľa čl. 6 ods. 1 písm. c) GDPR. Zmluvné strany spracúvajú osobné údaje podľa čl. 6 ods. 1 písm. f) GDPR, napr. za účelom komunikácie s príslušnými pracovníkmi druhej zmluvnej strany súvisiacej s plnením Zmluvy. Zmluvné strany neposkytujú osobné údaje tretím osobám s výnimkou obvyklého predkladania podkladov a informácií daňovým, právnym a podobným poradcom a daňovým úradom a iným príslušným orgánom na základe povinností podľa osobitných právnych predpisov prípadne svojim sprostredkovateľom.
3. Dotknuté fyzické osoby, ktorých osobné údaje sú spracúvané, majú právo na prístup k osobným údajom o nich, právo na ich opravu, právo na vymazanie alebo obmedzenie spracúvania, právo namietať v prípade ak je právny základ oprávnený záujem, právo na ich prenos inej osobe a právo podať sťažnosť na Úrad na ochranu osobných údajov Slovenskej republiky.

# DOBA TRVANIA ZMLUVY A UKONČENIE

1. Táto Zmluva nadobúda platnosť dňom jej podpisu oboma Zmluvnými stranami a uzatvára sa do riadneho vykonania Diela podľa tejto Zmluvy.
2. Zmluva môže byť ukončená výlučne týmito spôsobmi:
3. Vzájomná písomná dohoda Zmluvných strán,
4. písomné odstúpenie od Zmluvy zo strany Objednávateľa, ak tak stanovuje táto Zmluva.
5. Odstúpenie od Zmluvy musí byť Zhotoviteľovi oznámené písomne na adresu uvedenú v tejto Zmluve. Účinky odstúpenia nastávajú dňom doručenia oznámenia o odstúpení Zhotoviteľovi. V prípade výpovede je výpovedná doba 1 mesiac a začína plynúť v deň nasledujúci po doručení výpovede Zhotoviteľovi.

# ZÁVEREČNÉ USTANOVENIA

1. Zmluva nadobúda účinnosť dňom nasledujúcim po schválení procesu obstarávania, ktorého výsledkom je táto Zmluva, poskytovateľom NFP (PPA), pričom poskytovateľ musí o schválení procesu verejného obstarávania vydať písomné potvrdenie, ktorým schvaľuje proces verejného obstarávania a toto potvrdenie musí byť doručené Objednávateľovi.
2. Zhotoviteľ nie je oprávnený previesť práva a povinnosti z tejto Zmluvy na inú osobu a nie je oprávnený jednostranne započítať voju pohľadávku s pohľadávkou voči Objednávateľovi. Objednávateľ je oprávnený previesť práva a povinnosti z tejto Zmluvy na inú osobu a je oprávnený jednostranne započítať voju pohľadávku s pohľadávkou voči Zhotoviteľovi.
3. Na zmluvné vzťahy medzi Zmluvnými stranami, ktoré nie sú touto zmluvou výslovne upravené, sa vzťahujú ustanovenia Obchodného zákonníka, ako aj ostatných príslušných všeobecne záväzných právnych predpisov Slovenskej republiky.
4. Pokiaľ nie je v písomnej dohode Zmluvných strán stanovené inak, alebo ak táto Zmluva neobsahuje výslovne písomnú formu akékoľvek oznámenia, vrátane akýchkoľvek pozvánok alebo iných správ zamýšľaných v rámci tejto dohody alebo v súvislosti s ňou, budú vyhotovené písomne v listinnej podobe.
5. Túto Zmluvu je možné meniť a dopĺňať len formou písomných dodatkov podpísaných Zmluvnými stranami.
6. V prípade, že niektoré ustanovenie alebo časť tejto Zmluvy bude v rozpore s príslušnými zákonmi Slovenskej republiky alebo sa stane neplatným, neúčinným alebo nevymožiteľným, nebude sa na takéto ustanovenie alebo jeho časť prihliadať a ako také nebude mať vplyv na platnosť dohoda ako celok.
7. Akékoľvek spory a nároky vyplývajúce z tejto Zmluvy alebo v súvislosti s ňou budú riešené predovšetkým rokovaním a dohodou Zmluvných strán. Ak sa niektorý spor nepodarí vyriešiť týmto spôsobom, Zmluvné strany sa dohodli a potvrdzujú, že na rozhodnutie v danej veci bude príslušný všeobecný súd Slovenskej republiky podľa platných právnych predpisov Slovenskej republiky.
8. Táto Zmluva nahrádza akékoľvek predchádzajúce dohody medzi Zmluvnými stranami týkajúce sa rovnakého predmetu, či už písomné alebo ústne.
9. Táto Zmluva je vyhotovená v dvoch (2) rovnopisoch, pričom každá zmluvná strana dostane jeden (1) rovnopis.
10. Zmluvné strany po prečítaní tejto Zmluvy vyhlasujú, že bola uzatvorená podľa ich slobodnej a vážnej vôle, nie v tiesni alebo za nápadne nevýhodných podmienok, zmluvné prejavy sú závažné, určité, dostatočne jasné a ich zmluvná voľnosť nie je obmedzená. Zmluvné strany vyhlasujú, že sú spôsobilé a oprávnené uzavrieť túto Zmluvu a že s jej obsahom súhlasia, na dôkaz čoho túto Zmluvu vlastnoručne podpisujú.

**Prílohy:** *Príloha č. 1 – Projektová dokumentácia*

*Príloha č. 2 – Výkaz výmer*

*Príloha č. 3 – Výzva na predkladanie ponúk a akceptovaná ponuka Zhotoviteľa*

*Príloha č. 4 – Oznámenie k ohláseniu drobnej stavby zo dňa 20.4.2022*

 *Príloha č. 5 – Zoznam subdodávateľov*

*Príloha č. 6 – Poistná zmluva Zhotoviteľa*

|  |  |
| --- | --- |
| V [●] dňa [●] | V [●] dňa [●] |
| **OBJEDNÁVATEĽ****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** | **ZHOTOVITEĽ****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** |

**Mäso Melek, s.r.o.** [●]

[●], konateľ [●]